Príloha	 č. 1

	ŠTATÚT
splnomocnenca vlády Slovenskej republiky pre zahraničných Slovákov

Úvodné ustanovenie

		Štatút splnomocnenca vlády Slovenskej republiky upravuje postavenie, pôsobnosť, zodpovednosť a právomoci splnomocnenca vlády Slovenskej republiky pri zabezpečovaní transformácie systému zabezpečovania vzťahov Slovenskej republiky k zahraničným Slovákom a pri tvorbe a realizácii politiky štátu vo vzťahu k zahraničným Slovákom.

Článok 1
Postavenie splnomocnenca

(1) Splnomocnenec vlády Slovenskej republiky pre zahraničných Slovákov (ďalej len „splnomocnenec“)  koordinuje a zabezpečuje proces uskutočňovania transformácie systému zabezpečenia vzťahov Slovenskej republiky k zahraničným Slovákom.

(2) V rozsahu stanovenom všeobecne záväznými právnymi predpismi a uzneseniami Národnej rady Slovenskej republiky a vládou Slovenskej republiky (ďalej len „vláda“) plní až do zavŕšenia transformácie ďalšie úlohy spojené s koordináciou tvorby 
a realizácie výkonu politiky štátu vo vzťahu k zahraničným Slovákom.

(3) Splnomocnenca vymenúva a odvoláva vláda. Návrh na jeho vymenovanie a odvolanie predkladá na návrh ministra kultúry Slovenskej republiky predseda vlády.

(4) Splnomocnenec zodpovedá za svoju činnosť vláde, ktorá určuje aj jeho platové náležitosti podľa osobitného predpisu.

(5) Činnosť splnomocnenca riadi predseda vlády SR.

Článok 2
Pôsobnosť a úlohy splnomocnenca

		Splnomocnenec plní úlohy určené vládou týkajúcich sa najmä strategických cieľov obsiahnutých v Deklarácii Národnej rady Slovenskej republiky k zahraničným Slovákom a jej zameraním na zefektívnenie a racionalizáciu systému zabezpečenia štátno-politických záujmov v oblasti vzťahov so zahraničnými Slovákmi.

V rámci toho:
		
a) v súčinnosti s vecne príslušnými ústrednými orgánmi štátnej správy rozpracúva koncepciu a postup transformácie systému zabezpečenia vzťahov Slovenskej republiky k zahraničným Slovákom,

b) spolupracuje s Ministerstvom zahraničných vecí Slovenskej republiky pri vypracúvaní základnej orientácie a pri realizácii konkrétnych opatrení zahraničnej politiky Slovenskej republiky v oblasti starostlivosti a ochrany slovenských menšín a komunít v zahraničí a pri tvorbe dlhodobej koncepcie politiky Slovenskej republiky vo vzťahu k zahraničným Slovákom,

c) analyzuje a vyhodnocuje existujúci stav právnej úpravy vzťahov Slovenskej republiky k zahraničným Slovákom a iniciuje jej zmeny a doplnky v spolupráci s ostatnými ústrednými orgánmi štátnej správy, 

d) posudzuje a pripomienkuje právne a iné opatrenia vypracované ústrednými  orgánmi štátnej správy, ktoré sa týkajú postavenia a vzťahu Slovenskej republiky k zahraničným Slovákom,

e) vypracúva v spolupráci s Ministerstvom financií Slovenskej republiky návrhy financovania aktivít štátu zameraných na podporu a rozvoj slovenských menšín a komunít v zahraničí a koordinuje spôsob ich realizácie,

f) predkladá vláde návrhy konkrétnych programov cielenej pomoci štátu zahraničným Slovákom, spolupracuje s ústrednými orgánmi štátnej správy pri príprave programov stabilizácie a revitalizácie etnicky ohrozených slovenských menšín a komunít v zahraničí a koordinuje ich realizáciu,

g) rozvíja spoluprácu s organizáciami, spolkami, jednotlivcami a ďalšími subjektmi z radov zahraničných Slovákov a udržiava s nimi vzájomné styky,

h) vybavuje podnety, žiadosti a sťažnosti zahraničných Slovákov v rozsahu svojej pôsobnosti a spolupracuje s ostatnými ústrednými a miestnymi orgánmi štátnej správy Slovenskej republiky pri ich riešení,

i) udržuje kontakty, zabezpečuje a koordinuje medzinárodnú spoluprácu s obdobnými orgánmi z iných štátov, zabezpečujúce starostlivosť o vlastné menšiny a diaspóru žijúcu v zahraničí,

j) rozvíja spoluprácu s medzinárodnými organizáciami a inštitúciami, zabezpečujúcimi ochranu práv národnostných menšín a v spolupráci s Ministerstvom zahraničných vecí Slovenskej republiky predkladá vláde návrhy na riešenie otázok týkajúcich sa záujmov a oprávnených práv slovenských menšín a komunít v zahraničí.

Článok 3
Organizačné a administratívne zabezpečenie činnosti splnomocnenca

(1) Úlohy spojené s organizačným a administratívno-technickým zabezpečovaním činnosti splnomocnenca plní sekretariát splnomocnenca (ďalej len „sekretariát“).

(2) Sekretariát je samostatným organizačným útvarom Domu zahraničných Slovákov, ktorý riadi splnomocnenec.

(3) Zamestnanci, ktorí vykonávajú činnosť v sekretariáte, sú v pracovno-právnom vzťahu k Domu zahraničných Slovákov, ktorý je príspevkovou organizáciou Ministerstva kultúry Slovenskej republiky.

(4) Činnosť sekretariátu a jeho vnútornú štruktúru upravuje Organizačný poriadok Domu zahraničných Slovákov.

Článok 4
Vzťah splnomocnenca k ústredným orgánom štátnej správy a miestnym orgánom
štátnej správy

(1) Splnomocnenec predkladá návrhy a materiály na rokovanie vlády so súhlasom  predsedu vlády.

(2) Splnomocnenec pri zabezpečovaní úloh spojených s realizáciou transformácie spolupracuje s ostatnými ústrednými orgánmi štátnej správy, Kanceláriou prezidenta Slovenskej republiky, Kanceláriou predsedu Národnej rady Slovenskej republiky a využíva na zabezpečovanie úloh spojených s realizáciou transformácie nimi vypracované informácie, stanoviská, podklady, rozbory a návrhy.

(3) Splnomocnenec je oprávnený požadovať od ústredných orgánov štátnej správy informácie, stanoviská, podklady, rozbory a návrhy nevyhnutné pre plnenie úloh spojených s výkonom svojej funkcie, resp. nahliadnuť do materiálov, ktoré sa dotýkajú skutočností v jeho vecnej pôsobnosti. 

(4) Splnomocnencovi sú ostatné ústredné orgány štátnej správy povinné predložiť na nahliadnutie písomnosti, informovať ho a vysvetliť skutočnosti, ktoré sa týkajú jeho vecnej pôsobnosti. Splnomocnencovi predkladajú ústredné orgány štátnej správy na pripomienkovanie návrhy všeobecne záväzných právnych predpisov, ktoré sa vzťahujú k postaveniu zahraničných Slovákov na území Slovenskej republiky a vzťahov Slovenskej republiky k zahraničným Slovákom.  

(5) Splnomocnenec je povinný vykonávať svoju činnosť tak, aby nebola dotknutá zákonom stanovená pôsobnosť ústredných orgánov štátnej správy a miestnych orgánov štátnej správy Slovenskej republiky a ich zodpovednosť za plnenie úloh.

Článok 5
Finančné a materiálne zabezpečenie činnosti splnomocnenca a jeho sekretariátu

(1) Výdavky spojené s plnením úloh splnomocnenca a jeho sekretariátu sa uhrádzajú zo štátneho rozpočtu, prostredníctvom rozpočtu Domu zahraničných Slovákov.

(2) Materiálne podmienky na činnosť splnomocnenca a jeho sekretariátu zabezpečuje Dom zahraničných Slovákov.

(3) Splnomocnenec predkladá návrh rozpočtu na nasledujúci rok Ministerstvu kultúry Slovenskej republiky prostredníctvom rozpočtu Domu zahraničných Slovákov, ktoré ho zapracuje v rámci možností limitov do rozpočtu na príslušný rok.

Článok 6
Zmeny štatútu

		Zmenu a doplnky tohto Štatútu schvaľuje vláda.

Článok 7
Účinnosť štatútu

		Tento štatút nadobúda účinnosť dňom jeho schválenia vládou.